[]

บริษัท เมเจอร์ ซีนีเพล็กซ์ กรุ้ป จำกัด (มหาชน)

Major Cineplex Group Public Company Limited

ส่วนที่ 2

(2) ปัจจัยความเสี่ยง

2. ปัจจัยความเสี่ยง

ในการประกอบธุรกิจของบริษัทและบริษัทย่อยในนามของกลุ่มเมเจอร์ ซีนีเพล็กซ์
บริษัทมีนโยบายการบริหารความเสี่ยงที่อาจเกิดขึ้นกับธุรกิจ
โดยสามารถประเมินปัจจัยความเสี่ยงที่อาจเกิดขึ้นและส่งผลกระทบต่อการดำเนินงานได้ดังนี้

ความเสี่ยงจากการพึ่งพาภาพยนตร์ที่เข้าฉาย

ผู้ประกอบการโรงภาพยนตร์ในฐานะของผู้ฉายภาพยนตร์จำเป็นต้องพึ่งพาภาพยนตร์ที่เข้าฉายค่อนข้างสูง
หากบริษัทไม่สามารถหาภาพยนตร์เพื่อนำมาฉายในโรงภาพยนตร์ได้ ส่งผลให้บริษัทสูญเสียรายได้
เนื่องจากเป็นปัจจัยหลักที่สำคัญในการก่อให้เกิดรายได้ของธุรกิจหรือคิดเป็นอัตราร้อยละ 50 - 60
ของรายได้ทั้งหมดของบริษัท(ดูรายละเอียดเพิ่มเติมที่ ส่วน 2(4)
การประกอบธุรกิจของแต่ละผลิตภัณฑ์)
รายได้หลักของโรงภาพยนตร์มาจากการจำหน่ายตั๋วเข้าชมภาพยนตร์
โดยรายได้จากการจำหน่ายตั๋วเข้าชมภาพยนตร์จะขึ้นอยู่กับจำนวนภาพยนตร์ที่เข้าฉาย
และระดับความนิยมของภาพยนตร์แต่ละเรื่อง อย่างไรก็ตาม
โรงภาพยนตร์เป็นช่องทางจัดจำหน่ายภาพยนตร์อันดับแรก และมีความสำคัญสูงที่สุด เจ้าของ
และผู้จัดจำหน่ายภาพยนตร์ จำเป็นต้องพึ่งพาโรงภาพยนตร์ในการฉายภาพยนตร์
เพื่อเป็นใบเบิกทางในการจัดจำหน่ายในรูปแบบของวีซีดี และดีวีดีต่อไป ดังนั้น
การทำธุรกิจระหว่างผู้ประกอบการโรงภาพยนตร์ ผู้ผลิตภาพยนตร์
และบริษัทตัวแทนจำหน่ายภาพยนตร์ จึงมีลักษณะเกื้อกูลกัน
ทั้งนี้เพื่อเป้าหมายการเติบโตของทั้งสองธุรกิจร่วมกันทำให้ความเสี่ยงในการพึ่งพาภาพยนตร์ที่เข้าฉายในโรงภาพยนตร์ลดน้อยลง

ปัจจุบันบริษัทและบริษัทย่อยมีส่วนแบ่งทางการตลาดประมาณร้อยละ 80[1]
(ส่วนแบ่งตลาดจะวัดจากยอดขาย
ตั๋วภาพยนตร์แต่ละเรื่องเฉพาะในรอบสัปดาห์แรกที่เข้าฉาย) (ดูรายละเอียดเพิ่มเติมที่ ส่วน 2(4)
การประกอบธุรกิจของแต่ละผลิตภัณฑ์) ซึ่งถือเป็นผู้นำตลาดอันดับ 1
นับเป็นการเพิ่มอำนาจต่อรองของบริษัทกับเจ้าของและผู้จัดจำหน่ายภาพยนตร์มากขึ้น
นอกจากนี้การที่บริษัทเข้าไปดำเนินธุรกิจจัดจำหน่ายภาพยนตร์และทำการตลาดผ่านบริษัท เอ็ม
พิคเจอร์ เอ็นเตอร์เทนเมนท์ จำกัด (มหาชน)
ทำให้บริษัทลดความเสี่ยงในการพึ่งพาภาพยนตร์จากผู้จัดจำหน่ายภาพยนตร์ลงในช่วงเวลาที่ไม่มีภาพยนตร์ฟอร์มยักษ์จากฮอลลีวู้ดเข้าฉายในประเทศ

อย่างไรก็ตาม
บริษัทมีนโยบายที่จะรักษาสัมพันธภาพทางธุรกิจระยะยาวกับผู้ผลิตภาพยนตร์ทั้งในประเทศและต่างประเทศ
ซึ่งโดยลักษณะของธุรกิจผู้ผลิตภาพยนตร์และผู้ประกอบการโรงภาพยนตร์จะต้องพึ่งพาอาศัยซึ่งกันและกัน
ดังนั้น บริษัทจะทำความตกลงกับผู้ผลิตภาพยนตร์ตั้งแต่การวางแผนในการผลิตภาพยนตร์ตั้งแต่ต้น
ทำให้บริษัทสามารถบริหารจัดการความเสี่ยงทางด้านนี้ได้อย่างมีประสิทธิภาพ

ความเสี่ยงจากการแข่งขันในธุรกิจ

การแข่งขันในอุตสาหกรรมธุรกิจโรงภาพยนตร์นั้น ปัจจุบันโรงภาพยนตร์เมเจอร์
ซีนีเพล็กซ์จะมีฐานะเป็นผู้นำในวงการทั้งในด้านสถานที่และอุปกรณ์ที่ทันสมัย
มีการขยายสาขาใหม่และปรับปรุงสาขาเดิมให้มีรูปลักษณ์ทันสมัยอยู่เสมอ โดยการลงทุนขยายสาขาใน
4 รูปแบบ ได้แก่ Standalone ห้างสรรพสินค้า ศูนย์การค้าแบบเปิด และห้างค้าปลีกขนาดใหญ่
เพื่อขยายฐานลูกค้าให้ครอบคลุมทุกระดับความต้องการ
แต่การเพิ่มขึ้นของสาขาและการเติบโตของโรงภาพยนตร์คู่แข่ง
ล้วนส่งผลกระทบต่อกิจการของเมเจอร์ ซีนีเพล็กซ์ อาทิเช่น สัดส่วนรายได้ลดลง
,เกิดการเปรียบเทียบทั้งในเชิงสภาพแวดล้อมและการบริการ เป็นต้น
บริษัทตระหนักดีถึงการแข่งขันทางธุรกิจที่อาจจะเกิดขึ้น
จึงได้ให้ความสำคัญกับการสร้างและรักษาฐานลูกค้า
ด้วยการวางกลยุทธ์การตลาดที่ต่อเนื่องและนำเสนอบริการเพื่อความบันเทิงที่มากกว่า
โรงภาพยนตร์ เช่น บริการโบว์ลิ่ง และคาราโอเกะ ร้านค้าในสาขา
รวมทั้งการปรับปรุงสาขาเดิมให้สวยงามอยู่เสมอ ทำให้ศักยภาพการแข่งขันของเมเจอร์ ซีนีเพล็กซ์
โดดเด่นกว่าโรงภาพยนตร์อื่น

ในอีกด้านหนึ่งคู่แข่งที่สำคัญของธุรกิจโรงภาพยนตร์คือวีดีโอเทป
วีซีดีและดีวีดีทั้งถูกกฎหมายและผิดกฎหมาย ที่มีการผลิตมากขึ้น
อันมีผลมาจากอายุการฉายภาพยนตร์ในโรงภาพยนตร์ที่สั้นลง
ซึ่งอาจสร้างผลกระทบต่อรายได้และการเติบโตของธุรกิจโรงภาพยนตร์
แต่อยู่ในระดับที่ไม่เป็นนัยสำคัญ ทั้งนี้เนื่องจากบริการที่นำเสนอในสาขาของเมเจอร์ ซีนีเพล็กซ์
ทำให้ลูกค้าที่มาใช้บริการได้รับความบันเทิงอื่นๆ นอกเหนือไปจากการมาเพียงเพื่อชมภาพยนตร์
นอกจากนี้ในด้านการปราบปรามสื่อผิดกฎหมายดังกล่าว รัฐบาลทุกชุดได้ให้ความสำคัญกับปัญหานี้
ด้วยการดำเนินมาตรการเร่งปราบปรามอย่างเข้มงวดและมีความคืบหน้าอย่างเป็นรูปธรรม
มีผลทำให้สื่อผิดกฎหมายลดลงเป็นอย่างมาก

ความเสี่ยงจากการลงทุนขยายสาขาใหม่

ในปี 2556
บริษัทฯมีโครงการในการขยายสาขาและเพิ่มจำนวนโรงภาพยนตร์ของเมเจอร์ซีนิเพล็กซ์ทั้งในเขตกรุงเทพมหานครและปริมณฑล
รวม 119โรง และขยายสาขาโบว์ลิ่ง ณ ประเทศอินเดียอีกประมาณ 78 เลน
โดยเงินลงทุนในโครงการทั้งหมดคาดว่าจะใช้ประมาณ 910 ล้านบาท
ซึ่งเป็นการลงทุนในประเทศประมาณ 900 ล้านบาท และการลงทุนในประเทศอินเดียประมาณ 10
ล้านบาท โดยใช้เงินกู้จากสถาบันการเงิน และ/หรือ
การนำเงินที่ได้รับจากการออกและเสนอขายหุ้นกู้ และ/หรือ กระแสเงินสดจากการดำเนินงาน
(ดูรายละเอียดเพิ่มเติมที่ ส่วน 2(11) ฐานะการเงินและผลการดำเนินงาน)

การลงทุนในสาขาใหม่อาจเกิดความไม่แน่นอนของผลตอบแทนจากการลงทุน
อาจส่งผลให้บริษัทต้องเลื่อนระยะเวลาการเปิด หรือมีค่าใช้จ่ายที่สูงขึ้นจากต้นทุนที่เปลี่ยนแปลงไป
แต่ด้วยประสบการณ์ความสำเร็จอย่างต่อเนื่อง ทำให้บริษัทมีระยะเวลาคุ้มทุน (Payback Period)
โดยเฉลี่ยประมาณ 3-4 ปีสำหรับกรณีสาขาและมีอัตราผลตอบแทนเฉลี่ยของโครงการ (IRR)
ประมาณร้อยละ 15-20 ซึ่งเป็นไปตามผลจากการศึกษาความเป็นไปได้ของโครงการ
(Feasibility Study) ความชำนาญในการดำเนินธุรกิจและนโยบายในการขยายสาขา
ที่มีการวางแผนกำหนดทำเลที่ตั้งบนทำเลทองในเขตพื้นที่แหล่งชุมชนที่พักอาศัย ใจกลางเมือง
ใกล้สถานศึกษาและสถานที่ทำงานบริษัทเอกชนและราชการ และมีความสะดวกในการใช้บริการ
ทำให้ผู้บริหารมีความมั่นใจว่าจะสามารถนำความสำเร็จมาสู่สาขาใหม่และสร้างความเติบโตให้กับกลุ่มเมเจอร์
ซีนีเพล็กซ์ ได้อย่างต่อเนื่องต่อไป

อย่างไรก็ตาม หากระยะเวลาคุ้มทุนไม่เป็นไปตามที่คาด
บริษัทก็จะพิจารณาปรับเพิ่มหรือลดจำนวนโรงภาพยนตร์, ปรับจำนวนเลนโบว์ลิ่ง,
ปรับจำนวนพื้นที่เช่า หรือปรับค่าเช่าพื้นที่ ให้สอดคล้องกับสถานการณ์
โดยการลงทุนสาขาใหม่ทุกแห่งจะใช้มาตรการเดียวกันนี้ในการพิจารณาและดำเนินงาน
จากการร่วมลงทุนกับบริษัท สยาม ฟิวเจอร์ส ดีเวลลอปเม้น จำกัด (มหาชน)
และการขยายสาขาผ่านห้างสรรพสินค้าและห้างค้าปลีกขนาดใหญ่
ยังช่วยให้บริษัททราบถึงผลกระทบที่เกิดขึ้นในแต่ละพื้นที่ได้เป็นอย่างดี

ความเสี่ยงจากการพึ่งพิงผู้บริหาร

เนื่องด้วยกิจการเมเจอร์
ซีนีเพล็กซ์ก่อตั้งและประสบความสำเร็จในการดำเนินกิจการด้วยทีมงานบริหารของนายวิชา
พูลวรลักษณ์ ผู้ก่อตั้งกิจการ เสมือนว่ากิจการต้องพึ่งพาชื่อเสียงและประสบการณ์ของผู้ก่อตั้งเท่านั้น
อีกทั้งบริษัทอาจมีความเสี่ยงจากการที่กลุ่มผู้ก่อตั้งอาจลดสัดส่วนการถือหุ้นในบริษัทลงหรือออกจากการเป็นผู้บริหารในกิจการ
จะส่งผลให้เสียความสัมพันธ์กับผู้ผลิตภาพยนตร์ และสูญเสียความเชื่อมั่นในบริษัท
ทำให้ส่งผลกระทบกับรายได้อย่างมีนัยสำคัญ
ซึ่งความเสี่ยงดังกล่าวเป็นไปได้ยากมากเมื่อพิจารณาถึงความเป็นเจ้าของและความผูกพันที่นายวิชา
พูลวรลักษณ์ ได้สร้างกิจการเมเจอร์ ซีนีเพล็กซ์ ให้เติบโตอย่างต่อเนื่องตลอดมา
และมีความตั้งใจที่จะประกอบกิจการให้เติบโตต่อไปในฐานะของผู้บริหารและผู้ก่อตั้งซึ่งยังผูกพันกับธุรกิจอย่างลึกซึ้ง

อย่างไรก็ตาม
บริษัทมีนโยบายในการพัฒนาผู้บริหารของกลุ่มบริษัทในแต่ละส่วนงานอย่างสม่ำเสมอเพื่อสร้างผู้บริหารรุ่นใหม่ในการบริหารกิจการของกลุ่มบริษัท
กับทั้งผู้บริหารของกลุ่มบริษัทเป็นผู้ที่มีความรู้ความเชี่ยวชาญและประสบการณ์ทาง
ด้านธุรกิจภาพยนตร์และโรงภาพยนตร์อย่างมาก
จึงส่งผลให้บริษัทสามารถบริหารจัดการความเสี่ยงทางด้านนี้ได้

ความเสี่ยงทางด้านอัคคีภัย

บริษัทอาจมีความเสี่ยงเกี่ยวกับอัคคีภัย ส่งผลให้บริษัทต้องหยุดดำเนินการ ทำให้สูญเสียรายได้
อาทิเช่น เหตุเพลิงไหม้ที่เกิดขึ้นที่ห้างสรรพสินค้าเซ็นทรัล สาขาบางนา ในช่วงไตรมาส 4 ปี 2554
ซึ่งส่งผลกระทบให้บริษัทได้รับความเสียหาย รวมมูลค่าประมาณ 35,155,879 บาท
อย่างไรก็ตามบริษัทได้มีการทำสัญญาเอาประกันครอบคลุมในเรื่องต่างๆ
ซึ่งเป็นไปตามลักษณะและมีเงื่อนไขปกติของธุรกิจโดยได้รวมถึงการประกันภัยด้านอัคคีภัย
ด้วยวงเงินที่พอเพียงแก่ความเสียหายที่อาจเกิดขึ้นได้ เช่น ทรัพย์สิน
และรายได้ที่สูญเสียจากการหยุดดำเนินการ ซึ่งครอบคลุมความเสียหายบุคคลที่ 3 ด้วย
โดยในกรณีเหตุเพลิงไหม้ที่เกิดขึ้นที่สาขาบางนา บริษัทสามารถเคลมประกันได้รวมมูลค่าประมาณ
31,590,791 บาท นอกจากนี้บริษัทฯยังจัดการซ้อมดับเพลิงเป็นประจำทุกปี
โดยได้รับคำแนะนำและช่วยเหลือจากตำรวจดับเพลิงที่มาสาธิตวิธีการเป็นประจำ

ความเสี่ยงเกี่ยวกับการก่อการร้ายหรือเหตุการณ์ความไม่สงบ

สถานการณ์การก่อความไม่สงบภายในประเทศยังมีอยู่อย่างต่อเนื่อง
ซึ่งมีผลกระทบต่อรายได้ของบริษัทบ้าง เช่น ผู้เข้าชมลดลง รายได้ลดลง แต่มิได้มีนัยสำคัญ
อย่างไรก็ตามบริษัทยังคงให้ความสำคัญกับนโยบายรักษาความปลอดภัยอย่างรัดกุมและเข้มงวด
การติดตามข่าวสารและมาตรการเฝ้าระวังอย่างใกล้ชิดยังคงถูกนำมาใช้เพื่อเป็นการป้องกันและลดโอกาสที่จะเกิดเหตุวุ่นวายต่างๆในสาขาที่อยู่ในความรับผิดชอบของบริษัท
ตลอดจนมีการเตรียมความพร้อมที่จะรับมือกับเหตุต่างๆอย่างต่อเนื่อง
ทั้งนี้รวมไปถึงการติดตั้งอุปกรณ์ตรวจอาวุธและกล้องวงจรปิดเพิ่มเติมในทุกสาขาของบริษัท
เพื่อความปลอดภัยในชีวิตและทรัพย์สินของทุกฝ่ายที่เกี่ยวข้อง

ความเสี่ยงอื่นๆ ที่อยู่นอกเหนือการคาดการณ์

ในกรณีที่เกิดเหตุการณ์ต่างๆ ที่อยู่นอกเหนือการคาดการณ์ของบริษัท เช่น
ปัญหาน้ำท่วมที่เกิดขึ้นในไตรมาส 4 ปี2554 ส่งผลให้ต้องปิดบริการโรงภาพยนต์ชั่วคราวไป 14 แห่ง
ทำให้รายได้ของบริษัทลดลงกว่าระดับปกติประมาณ 28 ล้านบาท หรือ คิดเป็นร้อยละ -2
เมื่อเทียบกับไตรมาส 4 ปี 2553
แต่ความเสียหายดังกล่าวไม่ได้ส่งผลกระทบต่อผลการดำเนินงานในไตรมาส 1 ปี 2555
เนื่องจากภาพยนตร์ฟอร์มใหญ่เลื่อนมาฉายในไตรมาสนี้ และทำรายได้ได้ค่อนข้างดี
ประกอบกับสาขาที่ปิดบริการไป ได้ทำการเปิดให้บริการตามปกติ
อย่างไรก็ตามบริษัทได้มีการจัดทำแผนความต่อเนื่องทางธุรกิจ (Business Continuing Plan)
เพื่อนำมาใช้ในการบริหารจัดการความเสี่ยงต่างๆ โดยแผนความต่อเนื่องทางธุรกิจนี้
บริษัทจะนำมาปรับใช้ในสถานการณ์ต่างๆ ได้ทุกสถานการณ์ และอย่างทันท่วงที
จึงสามารถลดผลกระทบที่อาจจะเกิดขึ้นได้อย่างมีประสิทธิภาพ

[1] ที่มา : บริษัทตัวแทนจำหน่ายรายใหญ่ อันได้แก่ SONY , Warner Brothers และ United
International Pictures